CELEX: 32020D0209
Language: el
Date: 2020-02-14 00:00:00
Title: Εκτελεστική απόφαση (ΕΕ) 2020/209 της Επιτροπής της 14ης Φεβρουαρίου 2020 για ορισμένα μέτρα προστασίας σχετικά με την αφρικανική πανώλη των χοίρων στην Ελλάδα [κοινοποιηθείσα υπό τον αριθμό C(2020) 962] (Το κείμενο στην ελληνική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

17.2.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 43/74
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/209 ΤΗΣ ΕΠΙΤΡΟΠΗΣ
         της 14ης Φεβρουαρίου 2020
         για ορισμένα μέτρα προστασίας σχετικά με την αφρικανική πανώλη των χοίρων στην Ελλάδα
         
            
               [κοινοποιηθείσα υπό τον αριθμό C(2020) 962]
            
         
         (Το κείμενο στην ελληνική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
         Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς ελέγχους που εφαρμόζονται στο ενδοενωσιακό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
         Εκτιμώντας τα ακόλουθα:
         
                     (1)
                  
                  
                     Η αφρικανική πανώλη των χοίρων είναι λοιμώδης ιογενής νόσος των πληθυσμών οικόσιτων χοίρων και αγριόχοιρων, η οποία μπορεί να έχει σοβαρό αντίκτυπο στην κερδοφορία της χοιροτροφίας και να διαταράξει το εμπόριο μέσα στην Ένωση και τις εξαγωγές προς τρίτες χώρες.
                  
               
                     (2)
                  
                  
                     Σε περίπτωση εκδήλωσης εστίας της αφρικανικής πανώλης των χοίρων, υπάρχει κίνδυνος διασποράς του παράγοντα της νόσου σε άλλες χοιροτροφικές εκμεταλλεύσεις και σε αγριόχοιρους. Ως εκ τούτου, η νόσος μπορεί να εξαπλωθεί από ένα κράτος μέλος σε άλλο, καθώς και σε τρίτες χώρες, μέσω του εμπορίου ζώντων χοίρων ή των προϊόντων τους.
                  
               
                     (3)
                  
                  
                     Η οδηγία 2002/60/ΕΚ (3) του Συμβουλίου θεσπίζει τα ελάχιστα μέτρα που πρέπει να εφαρμόζονται στην Ένωση για την καταπολέμηση της αφρικανικής πανώλης των χοίρων. Το άρθρο 9 της οδηγίας 2002/60/ΕΚ ορίζει ότι, σε περίπτωση εκδήλωσης εστιών της εν λόγω νόσου, πρέπει να καθορίζονται ζώνες προστασίας και ζώνες επιτήρησης, στις οποίες θα εφαρμόζονται τα μέτρα που αναφέρονται στα άρθρα 10 και 11 της εν λόγω οδηγίας.
                  
               
                     (4)
                  
                  
                     Μετά την εκδήλωση εστίας της αφρικανικής πανώλης των χοίρων στην περιφερειακή ενότητα Σερρών στην Ελλάδα, το εν λόγω κράτος μέλος ενημέρωσε την Επιτροπή για την κατάσταση όσον αφορά την αφρικανική πανώλη των χοίρων στην επικράτειά του και, σύμφωνα με το άρθρο 9 της οδηγίας 2002/60/ΕΚ, καθόρισε ζώνες προστασίας και επιτήρησης, στις οποίες εφαρμόζονται τα μέτρα που αναφέρονται στα άρθρα 10 και 11 της εν λόγω οδηγίας.
                  
               
                     (5)
                  
                  
                     Η εκτελεστική απόφαση (ΕΕ) 2020/181 της Επιτροπής (4) εκδόθηκε μετά τη δημιουργία των ζωνών προστασίας και επιτήρησης στην Ελλάδα, σύμφωνα με το άρθρο 9 της οδηγίας 2002/60/ΕΚ.
                  
               
                     (6)
                  
                  
                     Μετά την ημερομηνία έκδοσης της εκτελεστικής απόφασης (ΕΕ) 2020/181, η επιδημιολογική κατάσταση στην Ελλάδα δεν εξελίχθηκε σε σχέση με την αφρικανική πανώλη των χοίρων στην περιφερειακή ενότητα Σερρών και, ως εκ τούτου, η Ελλάδα εφάρμοσε τα απαιτούμενα μέτρα ελέγχου και συνέλεξε πρόσθετα δεδομένα επιτήρησης.
                  
               
                     (7)
                  
                  
                     Για να προληφθεί τυχόν περιττή διαταραχή στο εμπόριο εντός της Ένωσης και να αποφευχθεί η επιβολή αδικαιολόγητων φραγμών στο εμπόριο από τρίτες χώρες, είναι αναγκαίο να οριστούν σε ενωσιακό επίπεδο οι ζώνες προστασίας και επιτήρησης στην Ελλάδα όσον αφορά την αφρικανική πανώλη των χοίρων, σε συνεργασία με το εν λόγω κράτος μέλος. Οι σχετικές ζώνες επιτήρησης και προστασίας λαμβάνουν υπόψη την τρέχουσα επιδημιολογική κατάσταση στο εν λόγω κράτος μέλος.
                  
               
                     (8)
                  
                  
                     Ως εκ τούτου, θα πρέπει να καθοριστούν στο παράρτημα της παρούσας απόφασης οι περιοχές που χαρακτηρίζονται ως ζώνες προστασίας και επιτήρησης στην Ελλάδα και να καθοριστεί η διάρκεια της εν λόγω περιφερειοποίησης.
                  
               
                     (9)
                  
                  
                     Επιπλέον, η εκτελεστική απόφαση (ΕΕ) 2020/181 θα πρέπει να καταργηθεί και να αντικατασταθεί από την παρούσα απόφαση.
                  
               
                     (10)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Ελλάδα εξασφαλίζει ότι οι ζώνες προστασίας και επιτήρησης που έχουν καθοριστεί σύμφωνα με το άρθρο 9 της οδηγίας 2002/60/ΕΚ περιλαμβάνουν τουλάχιστον τις περιοχές που ορίζονται ως ζώνες προστασίας και επιτήρησης στο παράρτημα της παρούσας απόφασης.
         
         
            Άρθρο 2
            Η εκτελεστική απόφαση (ΕΕ) 2020/181 καταργείται.
         
         
            Άρθρο 3
            Η παρούσα απόφαση εφαρμόζεται έως τις 6 Απριλίου 2020.
         
         
            Άρθρο 4
            Η παρούσα απόφαση απευθύνεται στην Ελληνική Δημοκρατία.
         
         
            Βρυξέλλες, 14 Φεβρουαρίου 2020.
            
               
                  Για την Επιτροπή
               
               Στέλλα ΚΥΡΙΑΚΙΔΟΥ
               
                  Μέλος της Επιτροπής
               
            
         
         
            (1)  ΕΕ L 395 της 30.12.1989, σ. 13.
         
            (2)  ΕΕ L 224 της 18.8.1990, σ. 29.
         
            (3)  Οδηγία 2002/60/ΕΚ του Συμβουλίου, της 27ης Ιουνίου 2002, για τη θέσπιση ειδικών διατάξεων για την καταπολέμηση της αφρικανικής πανώλης των χοίρων και την τροποποίηση της οδηγίας 92/119/ΕΟΚ όσον αφορά την πολιοεγκεφαλίτιδα του χοίρου και την αφρικανική πανώλη των χοίρων (ΕΕ L 192 της 20.7.2002, σ. 27).
         
            (4)  Εκτελεστική απόφαση (ΕΕ) 2020/181 της Επιτροπής, της 7ης Φεβρουαρίου 2020, για ορισμένα προσωρινά μέτρα προστασίας σχετικά με την αφρικανική πανώλη των χοίρων στην Ελλάδα (ΕΕ L 37 της 10.2.2020, σ. 8).
      
      
         
            ΠΑΡΑΡΤΗΜΑ
            
                        Ελλάδα
                     
                     
                        Περιοχές που αναφέρονται στο άρθρο 1
                     
                     
                        Ημερομηνία λήξης ισχύος των μέτρων
                     
                  
                        Ζώνη προστασίας
                     
                     
                        Δήμος Βισαλτίας (περιφερειακή ενότητα Σερρών)
                     
                     
                        6 Απριλίου 2020
                     
                  
                        Ζώνες επιτήρησης
                     
                     
                        Στην περιφερειακή ενότητα Θεσσαλονίκης:
                        
                                    —
                                 
                                 
                                    Δήμος Λαγκαδά,
                                 
                              
                                    —
                                 
                                 
                                    Δήμος Βόλβης.
                                 
                              Στην περιφερειακή ενότητα Σερρών:
                        
                                    —
                                 
                                 
                                    Δήμος Ηράκλειας,
                                 
                              
                                    —
                                 
                                 
                                    Δήμος Σερρών,
                                 
                              
                                    —
                                 
                                 
                                    Δήμος Αμφίπολης,
                                 
                              
                                    —
                                 
                                 
                                    Δήμος Εμμανουήλ Παππά,
                                 
                              
                                    —
                                 
                                 
                                    Δήμος Νέας Ζίχνης.
                                 
                              
                     
                        6 Απριλίου 2020